Ana Bogdan s-a calificat în turul doi la turneul „WTA 1000” de la Roma, sportiva noastră obținând o victorie categorică, în două seturi, în fața canadiencei Leylah Fernandez (finalistă la US Open 2021).
Ana Bogdan a învins-o pe Leylah Fernandez la WTA Roma
Aflată pe locul 63 în clasamentul mondial, Bogdan a avut nevoie de o oră și 41 de minute pentru a se impune în fața jucătoarei din Canada, scor 6-4, 6-1.
Ana a pierdut un singur game de serviciu și s-a impus de cinci ori la retur (două break-uri în primul set și trei în cel de-al doilea).
De știut:
- Prin calificarea în turul secund de la Foro Italico, Bogdan și-a asigurat un premiu în valoare de 16.965 de euro și 35 de puncte în clasamentul WTA de simplu.
- Ana va juca în runda următoare cu Marketa Vondrousova, a șasea favorită a turneului de la Roma și campioană en-titre la Wimbledon.
- Leylah Fernandez are în palmares o finală de Grand Slam. În ultimul act de la US Open 2021, canadianca a fost învinsă de Emma Răducanu.
WTA Roma are loc în perioada 7-19 mai pe zgura din complexul de la Foro Italico. Are premii totale în valoare de $5.509.771 și face parte din categoria „WTA 1000”. Campioana en-titre este kazaha Elena Rybakina.
- România mai are alte două jucătoare acceptate direct pe tabloul principal de la Foro Italico în 2024: Sorana Cîrstea și Irina Begu. Acestea și-au aflat deja primele adversare.
- Competiția italiană fondată în 1930 a fost câștigată în trei rânduri de un sportiv din România: Ilie Năstase, edițiile din 1970 și 1973, și Simona Halep, 2020.
- Au mai disputat finale: Ilie Năstase (1974, învins de Bjorn Borg), Virginia Ruzici (1978, 1980, 1981) și Simona Halep (2017, 2018, învinsă în ambele cazuri de Elina Svitolina).
Ultimele campioane de la Foro Italico
2023 - Elena Rybakina
2022 - Iga Swiatek
2021 - Iga Swiatek
2020 - Simona Halep
2019 - Karolina Pliskova
2018 - Elina Svitolina (finală cu Simona Halep)
2017 - Elina Svitolina (finală cu Simona Halep)
2016 - Serena Williams
2015 - Maria Sharapova etc.
Se actualizează.